ผู้ว่าราชการกรุงเทพมหานคร คนที่ 17 นายชัชชาติ สิทธิพันธุ์ ขอบคุณทุกคะแนนเสียง พร้อมเป็นตัวแทนของผู้สมัคร ทั้ง 31 คน พร้อมก้าวเดินต่อไปด้วยกัน
ภายหลัง กกต. ประกาศรับรองผลการเลือกตั้งผู้ว่าราชการกรุงเทพมหานคร นายชัชชาติ  สิทธิพันธุ์ ผู้ว่าราชการกรุงเทพมหานคร คนที่ 17 ได้ให้สัมภาษณ์กับสื่อมวลชน ภายหลังลงพื้นที่เขตดินแดง ว่า ขอบคุณทุกคะแนนเสียงที่เลือกตนเองเข้ามาเป็นผู้ว่าฯ กทม. และขอเป็นตัวแทนของผู้สมัครทั้ง 31 คน ดูแลประชาชน โดยพร้อมก้าวเดินต่อไปด้วยกันกับทุกคนทุกพรรคการเมืองจากการลงพื้นที่ที่ผ่านมาได้ให้เห็นว่าคนกรุงเทพฯ มีความหวัง ประชาชนอยากได้ชีวิตที่ดีขึ้น  เมืองที่มีความหวังมากขึ้น การประกาศรับรองของ กกต. ถือว่าเป็นก้าวสำคัญ ซึ่งหลังจากนี้จะดำเนินการตามขั้นตอน เริ่มด้วยเดินทางไปรับหนังสือรับรองจาก กกต. จากนั้นจะเข้าไปที่ศาลาว่าการกรุงเทพมหานคร 1 เสาชิงช้า เพื่อนมัสการสิ่งศักดิ์สิทธิ์และพูดคุยกับผู้บริหาร  ข้าราชการ กทม. เพราะให้มีส่วนร่วม อยากฟังความคิดเห็นเกี่ยวกับนโยบายทั้ง 214 ข้อ ว่าคิดเห็นอย่างไร ซึ่งที่ผ่านมาได้เห็นเจ้าหน้าที่ กทม. หลายหน่วยงานนำนโยบายไปปฎิบัติบ้างแล้ว  เชื่อว่าจะได้เห็นการเปลี่ยนแปลงที่ดีและมีพลังจากความร่วมมือของทุกฝ่าย ส่วนเรื่องการลงพื้นที่ยื่นยันว่าจะลงพื้นที่อย่างต่อเนื่อง ซึ่งไม่ได้ไปจับผิดแต่ไปรับทราบปัญหาและเป็นการส่งสัญญาณถึงผู้ที่เกี่ยวข้องที่ต้องลงไปดูแลประชาชน ไม่ต้องรอให้ผู้ว่าฯลงไปแก้ไขด้วยตัวเอง สำหรับกรณีการร้องเรียนตรวจสอบนั้น ไม่ได้มองว่าเป็นการกลั่นแกล้งทางการเมือง ต้องขอบคุณทุกคนที่มาตรวจสอบเพราะทำให้ตนเองใสสะอาดมากขึ้น สง่างามมากขึ้น มองว่ายิ่งตรวจสอบ ยิ่งมีความชอบธรรมมากขึ้น คือความสวยงามดีกว่าไม่มีการตรวจสอบ ซึ่งที่ผ่านมาให้เกียรติ กกต. ซึ่งท่านก็ทำตามกรอบระยะเวลาที่กำหนด ผู้ว่าราชการกรุงเทพมหานคร กล่าวเพิ่มเติมว่า ในวันพรุ่งนี้จะมีการเปิดตัวทีมผู้บริหาร ทั้งรองผู้ว่าฯ กทม. เลขานุการ ที่ปรึกษาทางการเมืองและที่ปรึกษาทางเทคนิค ซึ่งหลังจากนี้จะมีการเชิญองค์กรภายนอกมาร่วมทำงานด้วย ทั้งองค์กรต่อต้านคอร์รัปชัน หรือ ACT กรมการขนส่งทางบก กรมทางหลวง กระทรวงทรัพยากรธรรมชาติและสิ่งแวดล้อม โดยตั้งเป้าว่าการทำหน้าที่ 4 ปีนี้กรุงเทพฯ จะต้องน่าอยู่ขึ้น